CELEX: C2005/229/13
Language: da
Date: 2005-09-17 00:00:00
Title: Sag C-274/05: Sag anlagt den 4. juli 2005 af Kommissionen for De Europæiske Fællesskaber mod Den Hellenske Republik

17.9.2005   
            
            
               DA
            
            
               Den Europæiske Unions Tidende
            
            
               C 229/6
            
         Sag anlagt den 4. juli 2005 af Kommissionen for De Europæiske Fællesskaber mod Den Hellenske Republik
   (Sag C-274/05)
   (2005/C 229/13)
   Processprog: græsk
   Ved De Europæiske Fællesskabers Domstol er der den 4. juli 2005 anlagt sag mod Den Hellenske Republik af Kommissionen for De Europæiske Fællesskaber ved Georgios Zavvos og Hans Støvlbæk, Kommissionens Juridiske Tjeneste, som befuldmægtigede, og med valgt adresse i Luxembourg.
   Kommissionen har nedlagt følgende påstande:
   Det fastslås, at Den Hellenske Republik har tilsidesat sine forpligtelser i henhold til artikel 1, 3, 4, 7, 8 og 10 i Rådets direktiv 89/48/EØF af 21. december 1988 om indførelse af en generel ordning for gensidig anerkendelse af eksamensbeviser for erhvervskompetencegivende videregående uddannelser af mindst tre års varighed (1), idet den
   
               —
            
            
               ikke anerkender eksamensbeviser, som er blevet udstedt af de kompetente myndigheder i andre medlemsstater efter studier i henhold til aftaler om kompetencegivende uddannelser ved en udenlandsk læreanstalt
            
         
               —
            
            
               fastsætter udligningsforanstaltninger i flere tilfælde end tilladt i henhold til direktivet
            
         
               —
            
            
               pålægger Symvoulio Anagnoriseos Epangelmatikis Isotimias Titlon Tritovathmias Ekpaidevsis (råd for anerkendelsen af eksamensbeviser for videregående uddannelser som erhvervsmæssigt ligestillede) at undersøge, om »læreanstalten, ved hvilken ansøgeren har gennemført den erhvervsmæssige uddannelse, er en læreanstalt for videregående uddannelse«, og i hvilket omfang »ansøgeren har den nødvendige erhvervserfaring i tilfælde, hvor uddannelsens varighed er mindst et år kortere end det, der kræves i Grækenland, for udøvelsen af dette erhverv«
            
         
               —
            
            
               ikke tager hensyn til anerkendelsen af faglige kvalifikationer, som er erhvervet i en anden medlemsstat ved beskæftigelse i det offentlige, og optagelsen i Techniko Epimelitirio Elladas (Grækenlands teknikerforening), og
            
         
               —
            
            
               kræver, at der fremlægges dokumentation godkendt af en græsk konsulær myndighed og oversat af udenrigsministeriet eller af en advokat med henblik på optagelse i Techniko Epimelitirio Elladas.
            
         Den Hellenske Republik tilpligtes at betale sagens omkostninger.
   Søgsmålsgrunde og væsentligste argumenter:
   Kommissionen gør gældende, at Den Hellenske Republik ikke har gennemført bestemmelserne i direktiv 89/48 korrekt i den nationale retsorden.
   
      (1)  EFT L 19 af 24.1.1989, s. 16.